***** ΚΑΝΟΝΙΣΜΟΣ (ΕΟΚ) αριθ. 1730/86 ΤΗΣ ΕΠΙΤΡΟΠΗΣ της 3ης Ιουνίου 1986 σχετικά με ορισμένες λεπτομέρειες χρηματοδότησης των παρεμβάσεων από το ΕΓΤΠΕ, τμήμα Εγγυήσεων, και για τροποποίηση του κανονισμού (ΕΟΚ) αριθ. 467/77 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1334/86 (2), και ιδίως το άρθρο 5 και το άρθρο 6 δεύτερο εδάφιο, Εκτιμώντας: ότι, για να εξασφαλιστεί η συνέχιση της εκτέλεσης του προϋπολογισμού της Κοινότητας κάτω από τις κατάλληλες συνθήκες, με τον κανονισμό (ΕΟΚ) αριθ. 1883/78 εξουσιοδοτείται η Επιτροπή να καθορίσει, για τα οικονομικά έτη 1986, 1987 και 1988, το ενιαίο επιτόκιο σε επίπεδο κατώτερο από το αντιπροσωπευτικό του επίπεδο και τα ενιαία κατ' αποκοπή ποσά σε επίπεδο που αντιστοιχεί στα τρία τέταρτα των κατ' αποκοπήν ποσών που έχουν καθοριστεί σύμφωνα με την κανονική βάση· ότι το οικονομικό έτος περιλαμβάνει, γι' αυτή την κατηγορία δαπανών, τις δαπάνες που προκύπτουν από τις υλικές ενέργειες που πραγματοποιήθηκαν μεταξύ της 1ης Δεκεμβρίου του προηγούμενου έτους και 30ής Νοεμβρίου· ότι, κάτω από αυτές τις περιστάσεις, το ποσοστό του επιτοκίου που έχει καθοριστεί τη στιγμή αυτή σε 8 % πρέπει να μειωθεί σε 7 %· ότι, λόγω της μείωσης της αξίας ορισμένων γεωργικών προϊόντων που βρίσκονται σε δημόσια αποθεματοποίηση, όπως έχει καθοριστεί από τον κανονισμό (ΕΟΚ) αριθ. 1624/86 της Επιτροπής (3), είναι αναγκαίο να τροποποιηθεί η μέθοδος υπολογισμού του κόστους χρηματοδότησης των παρεμβάσεων που αναφέρονται στο άρθρο 1 του κανονισμού (ΕΟΚ) αριθ. 467/77 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3617/83 (5)· ότι το άρθρο 6 του κανονισμού (ΕΟΚ) αριθ. 1883/78 προβλέπει ότι οι υλικές ενέργειες που προκύπτουν από την αποθεματοποίηση των προϊόντων παρεμβάσεως χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, με κατ' αποκοπή ποσά τα οποία είναι ενιαία για την Κοινότητα· ότι τα κατ' αποκοπή αυτά ποσά ακολουθούν συνήθως το μέσο επίπεδο κόστους των κρατών μελών· ότι, κάτω από τις παρούσες συνθήκες, τα κατ' αποκοπή ποσά πρέπει να καθοριστούν σε ένα επίπεδο το οποίο αντιστοιχεί με τα τρία τέταρτα του σημερινού επιπέδου· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 467/77 τροποποιείται ως εξής: 1. Στο άρθρο 1 παράγραφος 2 προστίθεται το ακόλουθο κείμενο: «Στην περίπτωση ενός προϊόντος για το οποίο έχει καθοριστεί μείωση κατ' αξία, σύμφωνα με το άρθρο 8 δεύτερο εδάφιο του κανονισμού (ΕΟΚ) αριθ. 1883/78, ο υπολογισμός του μέσου αποθέματος αποφασίζεται πριν από την έναρξη ισχύος κάθε μείωσης κατ' αξία για την οποία έχει ληφθεί υπόψη η μέση αξία.» 2. Το άρθρο 2 αντικαθίσταται από το ακόλουθο κείμενο: «Άρθρο 2 Το επιτόκιο που αναφέρεται στο άρθρο 5 του κανονισμού (ΕΟΚ) αριθ. 1883/78 καθορίζεται σε 7 % από την 1η Δεκεμβρίου 1985.» Άρθρο 2 Τα κατ' αποκοπή ποσά που καθορίζονται κατ' εφαρμογή του άρθρου 6 του κανονισμού (ΕΟΚ) αριθ. 1883/78 πολλαπλασιάζονται με το συντελεστή 0,75 από την 1η Δεκεμβρίου 1985. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Ιουνίου 1986.

[Source: multi_eurlex | Tokens: 3305]